शतपथब्राह्मणम्/काण्डम् १३/अध्यायः २/ब्राह्मण ६
१३.२.६

युञ्जन्ति ब्रध्नमरुषं चरन्तमिति  असौ वा आदित्यो ब्रध्नोऽरुषोऽमुमेवास्मा आदित्यं युनक्ति स्वर्गस्य लोकस्य समष्ट्यै - १३.२.६.१

तदाहुः  पराङ्वा एतस्माद्यज्ञ एति यस्य पशुरुपाकृतोऽन्यत्र वेदेरेतीत्येतं स्तोतरनेन पथा पुनरश्वमावर्तयासि न इति वायुर्वै स्तोता तमेवास्मा एतत्परस्ताद्दधाति तथा नात्येति - १३.२.६.२

अप वा एतस्मात्  तेज इन्द्रियं पशवः श्रीः क्रामन्ति योऽश्वमेधेन यजते - १३.२.६.३

वसवस्त्वाञ्जन्तु  गायत्रेण च्छन्दसेति महिष्यभ्यनक्ति तेजो वा आज्यं तेजो गायत्री तेजसी एवास्मिन्त्समीची दधाति - १३.२.६.४

रुद्रास्त्वाञ्जन्तु  त्रैष्टुभेन च्छन्दसेति वावाता तेजो वा आज्यमिन्द्रियं त्रिष्टुप्तेजश्चैवास्मिन्निन्द्रियं च समीची दधाति - १३.२.६.५

आदित्यास्त्वाञ्जन्तु  जागतेन च्छन्दसेति परिवृक्ता तेजो वा आज्यं पशवो जगती तेजश्चैवास्मिन्पशूंश्च समीची दधाति - १३.२.६.६

पत्न्योऽभ्यञ्जन्ति  श्रियै वा एतद्रूपं यत्पत्न्यः श्रियमेवास्मिंस्तद्दधति नास्मात्तेज इन्द्रियं पशवः श्रीरपक्रामन्ति - १३.२.६.७

यथा वै हविषोऽहुतस्य स्कन्देत्  एवमेतत्पशो स्कन्दति यस्य निक्तस्य लोमानि शीयन्ते यत्काचानावयन्ति लोमान्येवास्य सम्भरन्ति हिरण्मया भवन्ति तस्योक्तं ब्राह्मणमेकशतमेकशतं काचानावयन्ति शतायुर्वै पुरुष आत्मैकशत आयुष्येवात्मन्प्रतितिष्ठति भूर्भुवः स्वरिति प्राजापत्याभिरावयन्ति प्राजापत्योऽश्वः स्वयैवैनं देवतया समर्धयन्ति लाजी३ञ्छाची३ यव्ये गव्य इत्यतिरिक्तमन्नमश्वायोपावहरति प्रजामेवान्नादीं कुरुत एतदन्नमत्त देवा एतदन्नमद्धि प्रजापत इति प्रजामेवान्नाद्येन समर्धयति - १३.२.६.८

अप वा एतस्मात्  तेजो ब्रह्मवर्चसं क्रामति योऽश्वमेधेन यजते होता च ब्रह्मा च ब्रह्मोद्यं वदत आग्नेयो वै होता बार्हस्पत्यो ब्रह्मा ब्रह्म बृहस्पतिस्तेजश्चैवास्मिन्ब्रह्मवर्चसं च समीची धत्तो यूपमभितो वदतो यजमानो वै यूपो यजमानमेवैतत्तेजसा च ब्रह्मवर्चसेन चोभयतः परिधत्तः - १३.२.६.९

कः स्विदेकाकी चरतीति  असौ वा आदित्य एकाकी चरत्येष ब्रह्मवर्चसम्ब्रह्मवर्चसमेवास्मिंस्तद्धत्तः - १३.२.६.१०

क उ स्विज्जायते पुनरिति  चन्द्रमा वै जायते पुनरायुरेवास्मिंस्तद्धत्तः - १३.२.६.११

किं स्विद्धिमस्य भेषजमिति  अग्निर्वै हिमस्य भेषजं तेज एवास्मिंस्तद्धत्तः - १३.२.६.१२

किम्वावपनं महदिति  अयं वै लोकं आवपनं महदस्मिन्नेव लोके प्रतितिष्ठति - १३.२.६.१३

का स्विदासीत्पूर्वचित्तिरिति  द्यौर्वै वृष्टिः पूर्वचित्तिर्दिवमेव वृष्टिमवरुन्द्धे - १३.२.६.१४

किं स्विदासीद्बृहद्वय इति  अश्वो वै बृहद्वय आयुरेवावरुन्द्धे - १३.२.६.१५

का स्विदासीत्पिलिप्पिलेति  श्रीर्वै पिलिप्पिला श्रियमेवावरुन्द्धे - १३.२.६.१६

का स्विदासीत्पिशंगिलेति  अहोरात्रे वै पिशंगिले अहोरात्रयोरेव प्रतितिष्ठति - १३.२.६.१७